Stor razzia i dag i Hirtshals afslører, at der er bremsefejl på hver fjerde af de lastbiler, der blev kontrolleret.

Det er Rigspolitiet, som tirsdag formiddag foretog en større razzia ved Transportcentret i Hirtshals, hvor masser af lastbiler og busser til og fra færgerne ankommer til. Og det foreløbige resultat er bekymrende, lyder det fra trafikkontrollens leder, vicepolitikommissær, Michael Balvits. - Det er overraskende, at der er fejl på bremserne på hver fjerde af lastbilerne, især fordi resultatet er det samme som for fire år siden, siger han. Politiet har tjekket den tunge trafiks bremser med en særlig mobil bremsestand, hvor det altså viste sig, at 25 procent af køretøjerne ikke overholder lovgivningen. Der ud over har politiet undersøgt den tunge trafik - og ikke mindst chaufførerne for, om køre-og hviletidsreglerne er overholdt, ligesom chaufførerne er tjekket for narko og spiritus. Mens ingen af chaufførerne var narko- eller spirituspåvirkede, så kniber det med at overholde køre-hviletidsbestemmelserne. Og det er i en sådan grad, at Rigspolitiet efter få timers kontrol har udskrevet bøder på sammenlagt en halv million kroner.